arnastofnun/IGC-2024 huggingface dataset:
Færa vandann

Heilbrigðisráðherra hyggst losa Landsspítalann við fólk, sem bara þarf hjúkrun, með því að gefa því forgang inn á slíkar stofnanir. Það er mikil Framsókn í þessari lausn, af því að hún fjölgar hjúkrunarplássum ekki neitt. Aðrir verða að víkja á biðlista fyrir þeim, sem koma af spítalanum. Alvöruráðherrar mundu búa til fleiri pláss, en okkar ráðherrar sortera þau bara og færa vandann milli biðlista. Í sirkusnum heitir það sjónhverfing.
Fín Hringbraut

Þegar líður á vorið og brekkurnar grænka, sést betur, að Hringbrautin fer vel í Vatnsmýrinni og léttir umferð úr Vesturbæ og Miðbæ inn á Miklubraut. Það verður ekki þessi framkvæmd, sem ryður arfaflokkum Reykjavíkurlistans frá völdum, heldur stríð þeirra gegn einkabílismanum. Það kemur fram í aukinni gjaldtöku á bílastæðum og í þvergirðingshætti gegn mislægum mótum Miklubrautar og Kringlumýrarbrautar.
Einokunarmatur

Samkvæmt nýrri könnun stafar hátt matarverð hér á landi einkum af háu verði á einokunarvörum landbúnaðarins, kjöti og mjólkurvörum, osti og eggjum. Næststærsta ástæðan er hár tollur og vörugjald. Hvort tveggja kemur engum á óvart, enda er þetta í hundraðasta sinn, sem sama útkoman kemur. Óþarfi er að tala um þetta undir rós. Það er stjórnvaldsákvörðun, að matur er tvöfalt dýrari hér á landi en hann þarf að vera. Ég hef vitað það í hálfa öld.
Ólæti hrukkudýra

Hrukkudýrin létu illa. Tveim þeirra var hent út af virðulegum borgarafundi vegna óláta. Þeim fannst stjórnvöld fara illa með gamlingja. Eins og þau fara illa með öryrkja og sjúklinga, einstæðar mæður og fíkla af ýmsu tagi. Með niðurskurði velferðar ofsækja Sjálfstæðisflokkur og Framsóknarflokkur alla þá, sem miður mega sín. Það er mikil þverstæða, að þeir sigla síðan í sveitastjórnir undir gunnfána mikillar og vaxandi velferðar, sérstaklega í Reykjavík. Halda þeir, að kjósendur séu fífl? Eða vita þeir, að kjósendur eru fífl?
Lyfsala brást

Einkarekin lyfsala hefur brugðist þjóðinni. Tvö fyrirtæki hafa einokun á lyfsölu í landinu. Hjá þeim fást ekki mikilvæg samheitalyf, sem eru mun ódýrari en sérlyf og gera sama gagn. Landlæknir hefur gefið í skyn, að farsælast verði að endurvekja Lyfjasölu ríkisins til að koma lyfjaverði í landinu niður í það, sem er meðal siðaðra nágrannaþjóða. Það er auðvitað saga til næsta bæjar, að einkaframtak sé lakari en ríkisrekstur, en það er þó staðreynd í lyfsölunni. Varnir málsaðila í fjölmiðlum hafa verið léttvægar. Einkarekstur í lyfsölu fær núll í einkunn.
Fleinn Persónuverndar

Reykjavíkurborg vill, að sérfræðingar í þjónustustofnunum í borgarhverfum geti unnið saman að velferðarmálum. Hún vill, að rýmkað verði flæði upplýsinga milli sérfræðinga, til dæmis tengt einelti barna í skóla við drykkju foreldra. Hin fræga einveldisstofnun Persónuvernd hafnar þessu og vill upplýst samþykki viðkomandi fátæklinga. Það fæst auðvitað, af því að þeir óska aðstoðar. En þröskuldur Persónuverndar tefur framgang mála. Að þessu leyti eins og svo mörgu öðru er Persónuvernd fleinn í gangverki lýðræðislegs velferðarsamfélags.
Róttækt vikublað

Áratugum saman var ég áskrifandi að Economist, sem var vel skrifað vikublað fyrir aldamótin síðustu og hefur verið kallað virðulegt vikublað í kynningu á íslenzku málþingi þess. Það er ekki rétt lýsing, enda gafst ég upp á blaðinu. Á þessum áratug hefur Economist orðið að róttæku hægra blaði, öldnum málsvara Chicago-skólans og Washington-samkomulagsins í hagfræði, hnattvæðingar í þágu stórfyrirtækja og andstöðu við stéttarfélög, stuðningi við stríð gegn Írak og helzt víðar. Enda hélt blaðið málþing fyrir sitt yfirstéttarfólk, sem þykist eiga Ísland.
Vit í fólki

Notkun greiðslukorta hefur minnkað um 8% innanlands á einu ári. Það stafar af, að Íslendingar eru farnir að halda að sér höndum í kaupæðinu. Þeir eru að spá í, að allur sé varinn góður, þegar ríkisstjórnin hefur sofnað á verðinum og verðbólgan er farin úr böndum. Fólk sér fram á lakari krónu og aukna vaxtabyrði, steypir sér síður en ella í nýjar skuldir. Hummer-bílar rykfalla óseldir á bílasölunni. Þegar fólk dregur saman seglin um 8%, má búast við, að það geti mætt vandanum og verðbólgan reynist vera skot, sem hjaðnar aftur mjúklega með næsta vetri.
Líbía í náðinni

Líbía er aftur í náðinni, þótt lítið hafi breytzt þar. Bandaríkin hafa tekið upp stjórnmálasamband eftir að hafa í aldarfjórðung sakað Gaddafi einræðisherra um skipuleg hryðjuverk á Vesturlöndum, meðal annars Lockerbie flugslysið. Fyrir tuttugu árum gerðu Bandaríkin meira að segja loftárásir á borgir í Líbíu. Hin raunverulega ástæða fyrir hinum nýja friði við Líbíu er, að landið hefur mikla olíu og Bandaríkjunum veitir ekkert af vinveittu múslimaríki. Þess vegna faðmar George W. Bush að sér einræðisherrann og gerir hann að “our son-of-a-bitch”. Vegir diplómatíunnar í heiminum eru órannsakanlegir.
Maður á fimmtugsaldri

“Héraðsdómur Reykjavíkur dæmdi karlmann á fimmtugsaldri í tveggja ára fangelsi fyrir kynferðisbrot gegn fimm stúlkum. Stúlkurnar voru á aldrinum þriggja til tólf ára.” Svona eru fréttirnar orðnar í fjölmiðlum landsins. Menn þora ekki að segja nöfn manna af ótta við reiði þjóðfélagsins. Er það í rauninni ósk þess, að sakamál breytist í persónuvernduð einkamál, þar sem talað er um “mann á fimmtugsaldri” og “konu á Húsavík”? Þetta er mikil afturför frá því, sem áður var hér á landi og miklu lakara en í flestum nálægum löndum. Fjölmiðlar okkar eru orðnir geldir, nema Fréttablaðið.
Huglausir Hollendingar

Hollenzka ríkisstjórnin hótaði í gær að afnema borgararétt Ayaan Hirsi Ali, konu frá Sómalíu, sem flúði þaðan fyrir fjórtán árum og er orðin þingmaður í Hollandi. Hún hefur lengi gagnrýnt ofbeldi á borð við morð múslima á hollenzkum kvikmyndamanni, Theo van Gogh. Stjórnin notar það gegn Hirsi Ali, að hún var með falskt nafn, þegar hún kom til landsins. Hefur hún þó marglýst yfir, að hún var á flótta undan ættingjum. Huglaus stjórnin er að þagga niður í Hirsi Ali til að friða múslima. Hollendingar eru sérdeilis huglausir, hermenn þeirra horfðu á fjöldamorðin í Srebrenica án þess að vernda fórnardýrin.
Lögregluríki Egypta

Egyptaland er hratt að breytast úr venjulegu einræðisríki í eindregið lögregluríki, þar sem fólk er ofsótt fyrir að mótmæla aðgerðum stjórnvalda. Lögreglumenn nauðga konum, sem safnast á mótmælafundi og dómarar eru reknir fyrir að reyna að fara að lögum. Mubarak forseti er fylgislaus í landinu, orðinn einn af einræðisherrum Bandaríkjastjórnar, sem hún flokkar undir sæmdarheitið “our son of a bitch”. Mannréttindabrot Mubaraks í skjóli Bandaríkjanna fara vaxandi með viku hverri.
Dauður Hummer

Stóri Hummer-jeppinn selst hvergi nema á Íslandi. Aðeins 98 eintök hafa selzt í heiminum á þessu ári. Því hefur General Motors ákveðið að hætta að framleiða þennan umdeilda bíl, sem kom Framsókn-Exbé í vandræði, þegar honum var lagt í stæði fatlaðra. Áfram verða framleiddar minni útgáfur, sem byggðar eru á Chevrolet Tahoe og Colorado. Mikil sorg er kveðin að Arnold Schwarzenegger, sem fyrstur keypti stóran, og Framsókn-Exbé, sem lagði Hummer í stæði fatlaðra. Svo lágt er tegundin fallinn, að fimm óseld stykki voru um helgina notuð sem kyrrstæð dómhús á Reykjavíkurmóti hestamanna.
Skannaðar bækur

Þúsundir manna í heiminum hafa atvinnu af að skanna bækur í stafrænt form fyrir tölvur. Google er að skanna allar bækur fimm stórra bókasafna. Amazon hefur skannað nokkur hundruð þúsunda bóka. Komið er í notkun svissneskt tæki, 4DigitalBooks, sem flettir bókum og skannar þær sjálfvirkt. Sá tími nálgast, að almenningur hafi allar enskar bækur aðgengilegar til lestrar og uppflettingar. Höfundar og útgefendur telja þetta vega að höfundarétti og hafa fengið hann lengdan í Bandaríkjunum. Frekar ætti að stytta hann niður í fimm ár. Skönnun allra íslenzkra bóka er mesta þjóðernismál okkar, hvenær fáum við svissneska tækið?
Hrói höttur

Hugo Chávez hefur vakið mikla reiði á Vesturlöndum, einkum í Bandaríkjunum, sem telja forseta Venezúela andstæðan hagsmunum sínum. Enda hefur hann komið hlutfalli læsra í landinu upp fyrir hlutfallið í Bandaríkjunum og dreifir auði landsins frá hinum ríku, sem áður héldu íbúum landsins í sárustu fátækt. Hann er Hrói höttur nútímans og hefur einnig hvatt nýjan forseta Bólivíu, Evo Morales, til að brjótast undan ofurvaldi Bandaríkjanna. Almenningur í Venezúela hefur mun betri lífskjör en áður var. Bandaríkin og Evrópa eru að vonum reið yfir þessu stílbroti í hnattvæðingunni.
Mýri eða kartöflur

Ódýrast er að hafna þriðja flugvellinum á suðvesturhorninu og nota heldur þá, sem fyrir eru. Sú ákvörðun ein sparar 10-20 milljarða króna, sem er slatti af peningum. Vilji menn ekki flytja innanlandsflugið til Keflavíkur, verður það að vera áfram á gamla staðnum í Vatnsmýrinni. Þar væri að vísu gaman að endurlífga mýrina eða hafa þar kartöflugarða fyrir borgarbúa, í versta falli koma þar upp Árbæ. Miðbæir eru nægir á höfuðborgarsvæðinu, svo að óþarfi er að færa flugið til að fá lóðir. Engar lóðir þarf að útvega í Vatnsmýrinni, slíkt er bara meinloka, ónumið land er víðar.
Götur í göngum

Við þurfum Miklubrautina í stokk frá Klambratúni að Grensásvegi, einkum þó á mótum Kringlumýrarbrautar. Hluti af götuhornum þarf þó að vera uppi á yfirborðinu. Við þurfum líka Sundabraut, einkum þó vandaða tenginu hennar við Sæbraut og Miklubraut. Markmið beggja framkvæmda er viðstöðulaus akstur vestan og sunnan af landi inn að Vatnsmýri. Slíkur akstur sparar benzín og minnkar mengun og styttir ferðatímann um borgina. Of lengi hafa flokkar ríkisstjórnarinnar unnið gegn almennilegri gatnagerð í Reykjavík og eru þeir þó afar hrifnir af göngum úti á landi.
Elsku úthverfin

Útlendingar eru ekki dómbærir um borgarskipulag í Reykjavík, af því að þeir hafa ekki séð það eða reynt eða lifað. Þeir hafa bara séð miðbæinn og umferðaræðarnar. Alls engin rök eru fyrir því, að borgin eigi að vera evrópsk. Hér þurfti aldrei að troða öllum inn fyrir borgarmúra. Fólkið elskar að búa í úthverfum og eiga bíla og eigin garð. Það er hrein meinsemi að leggjast gegn úthverfum og bílum og reyna að troða fólki í hverfi 101. Menntavitar mega búa þar, en eiga ekki að troða lífsmynztri sínu upp á fólk, sem reytir arfa og nennir ekki að sækja kaffihús eða ölstofur að staðaldri.
Heimskra manna ráð

Því verr gefast heimskra manna ráð, sem fleiri koma saman. Við höfum dæmi um fáranlega undirskriftalista, einkum á internetinu. Frægust allra var þó símakosningin, sem fleytti skrípakellingu inn í Eurovision. Hún ber sig klunnalega og kann lítið að syngja, en kemur sér áfram á innihaldslausum dónaskap og vill verða fræg af að vera rekinn úr keppninni. Dónaskapur er fínn, ef hann meinar eitthvað, en dónaskapur Silvíu Nætur er bara stagl, klunnalegt eins og dansinn. Ef þið hugsið um, að tugþúsundir greiddu henni atkvæði, þurfið þið ekki önnur vitni um eindregna heimsku þjóðarinnar
Seifur endurreistur

Loksins er trúfrelsi komið til Grikklands. Mönnum leyfist að dýrka gömlu goðin, svo sem Seif og Heru og Aþenu. Orþódoxar eru ekki hrifnir og fara spældum orðum um 2000 áhangendur gömlu trúarinnar, segja þá trúa á stokka og steina og nýaldarspeki. Ólíkt mildari var íslenzka lúterstrúin, þegar Ásatrúarmenn leituðu frelsis á sínum tíma. En nú hefur dómstóll í Aþenu samþykkt, að Grikkir megi fara sömu leið og Íslendingar. Enda er ófært, að enginn leiti halds og trausts hjá Póseidon og Hermesi, svo ekki sé talað um Apolló. En af hverju var ekki trúfrelsi í Grikklandi fyrir þennan dag?
Litlir sækja fram

Nýjar sjónvarpsstöðvar bætast við í viku hverri í Bretlandi. Þetta eru litlar og sérhæfðar stöðvar, fjalla um barnauppeldi, kristni, lögfræði, samkynhneigð, spurningaleiki, bingó, ferðir, teikniseríur, íþróttir, tónlist, fjármál. Áhorfendur eru fáir hjá hverri stöð, en samanlagt klípa þær dálítið af stóru stöðvunum og ná 30% af athyglinni. Stóru stöðvarnar, ITV og BBC 1 hafa hvort um sig 20% áhorf og Channel 4 og BBC 2 hafa hvort um sig tæplega 10%. Litlu stöðvarnar hundrað hafa lítinn kostnað og fá smávegis af sérhæfðum auglýsingum, svo að þær ná nokkurn veginn að halda lífi.
Allir eru memm

Öll bæjarstjórnin á Seltjarnarnesi sendi mér áróðursplagg eins og öðrum Seltirningum. Þar er birt fjölskyldustefna, sem allir flokkar virðast vera sammála um. Það er örugglega mikill sparnaður við hvort tveggja, að allir flokkar hafi sömu stefnu og auglýsi hana saman. Fjölskyldustefnan spannar raunar flest svið sveitarstjórnarmála allt frá börnum til gamals fólks, frá fíklum til veitustofnana, frá fjölmenningu til skipulagsmála. Ég staðset þessa sameinuðu stefnu milli Samfylkingarinnar og Vinstri grænna, þótt Sjálfstæðisflokkurinn sé í meirihluta á Nesinu.
Ungbarnadauði

Ungbarnadauði er næstmestur í Bandaríkjunum meðal 33 iðnríkja heims, fimm börn á hvert þúsund. Aðeins Lettland hefur meiri ungbarnadauða, sex börn á hvert þúsund. Til samanburðar er ungbarnadauði helmingi minni á Íslandi, innan við þrjú börn á hvert þúsund. Samt er heilsukostnaður töluvert hærri á hvern íbúa í Bandaríkjunum en hér á landi. Þar nær opinbera kerfið ekki til tugmilljóna af fátæklingum og tugmilljóna af láglaunafólki, því að þar er hver talinn vera sjálfum sér næstur. Þar er kerfið meira eða minna einkarekið og ofboðsdýrt í rekstri.
Meiri mannréttindi

Nokkur ríki mannréttindabrota féllu í kosningum til nýs Mannréttindaráðs Sameinuðu þjóðanna. Enn fleiri voru ekki í framboði. Af 47 ríkjum, sem náðu kosningu, voru stórlega brotleg aðeins Azerbadsjan, Kína, Kúba, Pakistan, Rússland og Sádi-Arabía. Það er mikil framför frá fyrri tíð, þegar Súdan, Líbía og Simbabve voru í ráðinu. Reglum um framboð hefur verið breytt þannig, að þyngra er fyrir brotleg ríki að bjóða sig fram. Ráðið er engan veginn orðið fullkomið, en er þó mun skárra en fyrra ráðið, sem var hreinn skrípaleikur, Sameinuðu þjóðunum til sárrar skammar.
Fötluð Framsókn

Sláðu inn exbé og fatlaðra og fáðu upp fjölda slóða með mynd af Hummer bíl Framsóknarflokksins á stæði fatlaðra við Rimaskóla í Grafarvogi. Þetta er ljósmynd ársins, sýnir flokkinn í hnotskurn. Í fyrsta lagi keyrir hann á tíu milljón króna Hummer. Það er tákn um, að Framsókn er í eigu auðhrings, sem borgar fáránlega dýra kosningabaráttu flokksins. Í öðru lagi notar flokkurinn bílastæði fyrir fatlaða. Það er tákn um, að hann hyggst enn einu sinni krafla sig upp í valdastóla á bökum þeirra, sem minnst mega sín. Þetta er mynd af spillingu og yfirgangi exbé, það er að segja Framsóknar.
Fatlaðir fjölmiðlar

Þegar þetta er skrifað, hef ég ekki séð neinn fjölmiðil birta myndina af Hummer Framsóknarflokksins í bílastæði fatlaðra. Það sýnir, að við erum að hverfa aftur til samþagnar, þar sem sannleikurinn má ekki koma í ljós, ef hann er nógu óþægilegur. Mynd ársins fæst ekki birt í blöðum eða sjónvarpi. Það er bara of seint að stunda slíka samþögn árið 2006. Með þessu framhaldi flýta fjölmiðlar fyrir því, að veraldarvefurinn taki við af þeim, sem ímynda sér, að þeir geti í krafti gamallar aðstöðu skammtað upplýsingar ofan í fólk.
Ríkir fá eftirgjöf

Fasteignagjöld eru mikilvægari gjaldstofn í Bandaríkjunum en hér á landi, viðurkennd aðferð við að nota peninga hinna vel stæðu til að borga aðstoð við almenning. Þau fela þó í sér óbeina tvísköttun, þar sem fyrst eru skattlagðar tekjur og síðan eignir. Því hafa róttækir hægri menn óbeit á þessum skatti og vilja leggja hann niður. Fyrsta skrefið er að leggja niður fasteignagjöld aldraðra í Garðabæ og Árborg án tillits til efnahags þeirra. Aldraðir eru auðvitað fjölmennastir í hópi eigenda húsnæðis og margir hverjir vel stæðir. Réttlæti afnámsins er vafasamt.
Árbær í útlegð

Lóða- og fasteignabraskarar vilja flytja Árbæjarsafn út í Viðey, svo að þeir fái land safnsins undir lóðir. Næst heimta þeir, að Húsdýragarðurinn verði fluttur út í Viðey til að fá land garðsins undir lóðir. Þeir vilja taka á sig að borga 1,5 milljarð fyrir flutning Árbæjarsafns. Úti í Viðey getur safnið síðan verið týnt og tröllum gefið. Nú hafa frambjóðendur til borgarstjórnar tækifæri til að lofa Reykvíkingum, að hvorki Árbæjarsafn né Húsdýragarðurinn né neitt annað aðdráttarafl helgarbíltúra verði flutt í útlegð til að rýma fyrir steinsteypu.
Persónuvernd

Persónuvernd vill ekki, að opinberir aðilar keyri saman gagnabanka um erlenda starfsmenn. Persónuvernd hefur aldrei viljað, að gögn séu samkeyrð í tölvum. Þá kemur nefnilega í ljós nýr sannleikur. Persónuvernd hefur að leiðarljósi, að alltaf skuli satt kyrrt liggja. Í Bandaríkjunum hefur margs konar stórkostlegur sannleikur komið í ljós við samkeyrslu gagnabanka, sem öllum eru opnir lögum samkvæmt. Þar er talið, að gegnsæi auki lýðræði, en hér er gegnsæi talið skaðlegt. Hér er talið, að almenningur eigi sem minnst að vita um gangverkið í þjóðfélaginu.
Húsnæði lækkar

Sveiflulögmálið hefur tekið við sér og verð á húsnæði er farið að lækka. Þeir, sem keyptu sér íbúð um efni fram, af því að bankarnir lánuðu 90-100% verðsins, skulda nú margir meira en þeir eiga. Vextir fara hækkandi vegna aukinnar verðbólgu og greiðslubyrðin fer því vaxandi. Þetta stefnir að gjaldþroti hjá sumum þeim ungu fjölskyldum, sem djarfast hafa teflt í uppsveiflunni. Þær sækja í auknum mæli ráð hjá Ráðgjafarstofu heimilanna og vænta þess, að opinberir aðilar grípi í taumana. Erfitt er að sjá, að slíkt sé hlutverk annarra en bankanna, sem lánuðu 90-100%.
Byssuáróður

Áróðurslykt er af fréttum um, að lögreglumenn eigi bágt og þurfi kannski að bera byssur. Við eigum öll bágt og eigum kannski að bera byssur. Okkur er ógnað og sum okkar eru barin, af því að löggæzla er lítil. Það eru engar fréttir, að lögreglumönnum sé ógnað, en sjaldan hafa þeir verið barðir. Lögreglan í Bretlandi glímir við verri vanda en lögreglan á Íslandi og ber hún þó ekki vopn. Það róar mig ekki, að danska lögreglan hafi aðeins skotið fólk 15 sinnum á ári að meðaltali. Hér má ekki búa til vítahring ofbeldis með aðild byssuglaðra loögreglumanna.
Oft má satt …

Gaman er að viðbrögðum við frétt af skemmdum og ofbeldi unglinga við Hólagarð. Kaupsýslumanni þar var nóg boðið og skýrði frá. Þá reis lögreglan til varnar og sagði þetta ýkt, alveg eins og lögreglan flaggaði dæmalaust vitlausri skýrslu um, að ofbeldi hafi minnkað í Reykjavík. Aðrir kaupsýslumenn í Hólagarði óttast, að fólk þori ekki að koma að verzla af ótta við vargana. Lögreglan hefur ekki unnið skyldu sína og þarf að grípa í taumana. Vargarnir hafa verið að verki í allan vetur, meðan menn sefja sig á íslenzku firrunni um, að oft megi satt kyrrt liggja.
Actavis okrar

Actavis selur lyf tíu sinnum dýrar hér á landi en í Danmörku. Fyrirtækið skiptir um nafn á lyfjunum til að fela glæpinn. Þannig heitir lyf Sivacor á Íslandi og kostar 6624 krónur, en heitir Simvastatin í Danmörku og kostar 645 krónur. Það er alþjóðlegur vandi, að lyfjafyrirtæki eru fyrirbæri, sem verja meiru í áróður og mútur en í rannsóknir. Hér er síður en svo frambærilegt eftirlit með okri á lyfjum. Heilbrigðisráðuneytið er samsekt og hefur ekki gripið í taumana, en Einar Magnússon, eftirlitsmaður þess, er með ódýra útúrsnúninga til verndar Actavis.
Kjarnyrt blaðakona

Edna Buchanan, blaðakona hjá Miami Herald, er uppáhalds blaðamaður minn. Hún skrifaði: “Maðurinn, sem hún elskaði, sló hana utan undir. Hún snöggreiddist og sagði: “Gerðu þetta aldrei, aldrei aftur”. “Hvað ætlarðu að gera í því, drepa mig,” spurði hann og rétti henni byssu, “gerðu svo vel”. Það gerði hún.” Buchanan sagði frá manni, sem ruddist fram í biðröð eftir kjúklingum og lenti í ryskingum við öryggisvörð: “Gary Robinson dó svangur.” Um smyglara sem var með innvortis eiturlyf sagði hún “Síðasta máltíðin kostaði 30.000 dollara og drap hann.”
Faðmar alla nema Rússa

Hinn skotglaði Dick Cheney talar í fyrirsögnum á ferð sinni um Austur-Evrópu. Einkum ögrar hann Sovétríkjunum, sem undir stjórn Pútíns forseta eru því miður á hraðri leið frá lýðræði. Cheney kýlir á ögrunina með því að hrósa nágrannaríkjunum Sovétríkjanna. Í gær sagði hann, að Albanía, Króatía og Makedónía eigi að ganga í Atlantshafsbandalagið. Það er eins vafasamt og að Serbía, Búlgaría og Rúmenía gangi í Evrópusambandið. Ríki verða í alvöru að reyna að líkja eftir vestrænum stjórnarháttum til að komast í vestrænt samfélag. Og þessi ríki hafa enn ekki sýnt það.
Finna ekki banka

Evrópusambandið á erfitt með að koma peningum til Palestínu af því að Bandaríkin hóta bönkum, sem taka þátt í millifærslunni. Vegna viðskipta í Bandaríkjunum þora bankar ekki að taka þátt. Sambandið hyggst bæta Palestínu upp skatta og tolla, sem Ísrael stelur af ríkinu í krafti hernámsins. Það hyggst fara framhjá stjórn Hamas með því að láta féð í hendur Abbas forseta og fjölþjóðasamtaka, sem starfa að mannúðarmálum í Palestínu. Enn hefur þó ekki fundist banki til að taka þátt í þessu. Það sýnir, hvílík heljartök Bandaríkin hafa á heimsmálunum.
Tapað stríð

Ríkisstjórnin og Landsvirkjun hafa tapað málefnastríðinu um álver. Aðilar að útþenslu íslenzkrar kaupsýslu til útlanda hafa lagt hönd á plóginn með andstæðingum álvera. Þeir hafa furðað sig á, að ríkið styðji gamaldags grein, sem gefur litla vinnu og lítið fé, í stað þess að styðja greinar nútímans, sem gefa mikla vinnu og mikið fé. Ný metsölubók spyr spurninga, sem álvinir geta ekki svarað. Álvinnsla er dýrasta byggðastefna í heimi, brennimark þorpsómaga, sem sjá sér þann einn kost til bjargar að fá vinnu við færibandið.
Sósíalistastjórn

Ég skil vel, að Framsókn styðji ríkisframtak blýantsnagara, en flóknara er að átta sig á dálæti Íhaldsins á sósíalisma orkubúskapar og áliðnaðar hér á landi. Þessi þáttur hagkerfisins byggist á eindregnum stuðningi ríkisins við ríkisfyrirtækið Landsvirkjun. Meðan frjálst atvinnulíf er án afskipta ríkisins og án evrunnar að ryðjast til áhrifa erlendis, er ríkisstjórnin á kafi í fornri ríkisdýrkun að hætti Rússa og Kínverja, sem felst í að leyfa Landsvirkjun að níðast á landinu til að útvega litla atvinnu og okra á orku til annarra greina atvinnulífsins.
Terroristarnir

Vonandi hefur tekizt að stöðva glæpi ríkisstjórnarinnar og Landsvirkjunar í Þjórsárverum, en hætturnar eru fleiri. Landsvirkjun er farin að undirbúa eyðileggingu Fögrufjalla og Langasjávar og talar um Gullfoss eins og krana, sem skrúfað verði frá um helgar á sumrin. Þessir villimenn eru óstöðvandi í eindregnum brotavilja og verða ekki stöðvaðir, fyrr en til valda kemur ríkisstjórn, sem stöðvar þá með handafli. Það verður vonandi stóra málið í næstu kosningum að losna við Friðrik Sófusson og Valgerði Sverrisdóttur, helztu terrorista landsins.
Látið Persíu í friði

Á sjálfvirkan hátt eru þrjú atriði athugaverð við aðild Evrópu að þrýstingi á Persíu út af kjarnorkumálum. Í fyrsta lagi hefur aldrei gefizt vel að hóta stríði. Í öðru lagi hefur aldrei gefizt vel að fara að ráðum Bandaríkjanna í utanríkismálum. Í þriðja lagi hefur aldrei gefizt vel að þjóna hagsmunum Ísraels. Betra er að fara í flokk með Rússlandi og Kína og hleypa Bandaríkjunum einum á foraðið. Aldrei hefur verið gefin skýring á, af hverju Persar megi ekki gera það, sem Ísraelsmenn og Bandaríkjamenn, Indverjar og Pakistanir hafa mátt gera.
Tuttugu milljarðar

Að beztu manna yfirsýn kostar flugvöllur á Lönguskerjum 20 milljarða og flugvöllur í Hólmsheiði kostar 10 milljarða, en flugvöllur í Reykjavík eða Keflavík kostar ekkert, núll milljarða. Bezt er að nota þá aðstöðu, sem fyrir er, annað hvort í Reykjavík eða Keflavík. Til meiri þæginda fyrir Reykvíkinga er Keflavíkurvöllur og þar af leiðandi betri kostur fyrir þá, sem greiða atkvæði í kosningunum í borginni. Flugvöllur úti á Lönguskerjum er bara bull, settur fram af fólki, sem hefur ekkert vit á peningum og náttúruhamförum.
Kæruleysi upplýst

Stjórnvöld hafa játað sig sek eftir gagnrýni á kæruleysi í innflutningi á útlendingum. Félagsmálaráðherra hefur skipað nefnd, enda hefur Framsókn tröllatrú á nefndum. Forstjóri Alþjóðahúss telur kosta 70 milljónir á ári að gefa út texta á 15-20 málum um réttindi og skyldur á vinnumarkaði. Ekki er upplýst, hvað kosti að gera nýbúum kleift að tala og lesa á íslenzku, en það er forsenda þess, að vel takist að taka við þeim. Ráðamenn ættu að blaðra minna um útlendingahatur gagnrýnenda og fara heldur að undirbúa aðlögun nýbúa.